Document ID: 32008D0763

KOMISIJAS LĒMUMS
(2008. gada 29. septembris),
ar ko atbilstīgi Eiropas Parlamenta un Padomes Direktīvai 2006/66/EK nosaka vienotu metodoloģiju, kā aprēķina, cik daudz pārnēsājamu bateriju un akumulatoru gadā pārdots tiešajiem lietotājiem
(izziņots ar dokumenta numuru K(2008) 5339)
(Dokuments attiecas uz EEZ)
(2008/763/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2006. gada 6. septembra Direktīvu 2006/66/EK par baterijām un akumulatoriem, un bateriju un akumulatoru atkritumiem un ar ko atceļ Direktīvu 91/157/EEK (1) un jo īpaši tās 10. panta 4. punkta b) apakšpunktu,
tā kā:
(1)
Tiešajiem lietotājiem gadā pārdoto pārnēsājamo bateriju un akumulatoru daudzums jāizsaka kā to pārnēsājamo bateriju un akumulatoru svars, kas konkrētā gada laikā laisti tirgū dalībvalsts teritorijā, neieskaitot pārnēsājamās baterijas un akumulatorus, kas tajā gadā ir izvesti no minētās dalībvalsts teritorijas, pirms tie pārdoti tiešajiem lietotājiem.
(2)
Dalībvalstu aprēķiniem par to, cik daudz pārnēsājamo bateriju un akumulatoru gadā pārdots tiešajiem lietotājiem, jāpamatojas uz apkopotiem datiem. Aprēķinos var izmantot arī statistiski nozīmīgu novērtējumu, kas pamatojas uz apkopotiem datiem.
(3)
Šajā lēmumā paredzētie pasākumi ir saskaņā ar atzinumu, ko sniegusi komiteja, kas izveidota ar Eiropas Parlamenta un Padomes Direktīvas 2006/12/EK (2) 18. panta 1. punktu,
IR PIEŅĒMUSI ŠO LĒMUMU.
1. pants
1. Tiešajiem lietotājiem gadā pārdoto pārnēsājamo bateriju un akumulatoru daudzumu aprēķina kā to pārnēsājamo bateriju un akumulatoru svaru, kuri konkrētā gada laikā laisti tirgū dalībvalsts teritorijā, neieskaitot pārnēsājamās baterijas un akumulatorus, kas tajā gadā ir izvesti no minētās dalībvalsts teritorijas, pirms tie pārdoti tiešajiem lietotājiem.
2. Katru tirgū laisto bateriju pieskaita vienreiz.
2. pants
Veicot 1. pantā paredzēto aprēķinu, izmanto apkopotos datus vai statistiski nozīmīgu novērtējumu, kas pamatojas uz apkopotajiem datiem.
3. pants
Šis lēmums ir adresēts dalībvalstīm.
Briselē, 2008. gada 29. septembrī

Labels: 12
3
1
20